**Manus EMK**

Takk for muligheten til å gi synspunkter på regjeringens forslag til statsbudsjett.

Fellesforbundet er Norges største fagforbund i privat sektor med over 140 000 medlemmer innenfor konkurranseutsatt industri og næringsliv. Og nest-størst i LO etter Fagforbundet i offentlig sektor. Det er, som mange av dere sikkert vet, Fellesforbundet som sammen med Norsk Industri utgjør det såkalte Frontfaget som legger rammene for lønnsutviklingen i Norge.

Som en av svært få næringer er olje- og gassindustrien den næring hvor vi har utviklet og bygget opp en virkelig verdensledende kompetanse i Norge, i alle ledd og på alle nivå. De rundt 200 000 som jobber i denne næringen er de flinkeste folka vi har. Norge er best i verden på teknologi og produksjon av utstyr for sikker og miljøvennlig utvinning av olje og gass fra havbunnen. For dem er forutsigbare rammer i olje- og gasspolitikken nå viktigere enn noen gang. Det håper vi det nye Stortinget vil bidra til.

Det er derfor svært uheldig at regjeringen foreslår å kutte fra 122 millioner ned til 70 millioner i programmet DEMO2000 som har som formål å utvikle og kvalifisere norsk teknologi. Krisen er ikke over for leverandørene i denne bransjen og DEMO2000 er et meget treffsikkert tiltak som bidrar til å opprettholde og styrke kompetanse og kapasitet i leverandørindustrien og har en viktig sysselsettingseffekt særlig på Sør-Vestlandet.

Vi har ellers merket oss omtalen av prosjektene Martin Linge og Aasta Hansteen, som begge er under bygging i Korea, at de både er forsinket og har store økonomiske overskridelser på hhv. 12 og 4 milliarder kroner. Til gjengjeld er det da gledelig at Johan Sverdrup-prosjektet, som i hovedsak bygges av norske leverandører, viser en reduksjon i kostnadene på 22 milliarder kroner. Dette bekrefter det Fellesforbundet har sagt lenge, nemlig at norske leverandørbedrifter er svært konkurransedyktig. Erfaringene viser nå at det å bygge i utlandet i et forsøk på å spare penger fort kan bli dyrt, både for selskapene og for nasjonen.

Fellesforbundet er ellers glad for at tilskuddet til Norwegian Energy Partners på 34 mill. kr., som er i tråd med det vi har bedt om. Dette er et viktig tiltak for å bistå leverandør- og utstyrsindustrien for olje, gass og fornybar i å oppnå tilgang til markeder internasjonalt.

Derimot er det ikke bra at regjeringen kutter i bevilgningene til CO2-handtering. Det skaper usikkerhet og gjør at arbeidet med å realisere viktige industriprosjekt og få på plass en helhetlig verdikjede for CO2 bokstavelig risikerer å havne i det blå. Å lykkes med CCS er avgjørende viktig for at verden skal nå klimamålene i Paris-avtalen og i tillegg er det dobbeltviktig for Norge som en stor olje- og gassprodusent. Det gir oss et spesielt stort ansvar. Vi viser i den forbindelse til fellesbrev datert 19.10.2017, som vi har skrevet sammen med flere andre nærings- og miljøorganisasjoner. Vi har allerede mottatt bekymringsmeldinger om at viktige delprosjekter står i fare for å stoppe opp pga det varslede kuttet.

Regjeringen foreslår å innføre en CO2-avgift på bruk av naturgass i maritim sektor. Tidligere har naturgass i innenlands maritim transport vært fritatt for å fremme økt bruk av LNG. Det forslaget rammer verft og maritime utstyrsleverandører som har satset på dette og vi er i Norge langt fremme når det gjelder utvikling av lavutslippsskip. LNG til erstatning for olje eller diesel gir typisk 20 pst reduksjon i CO2-utslipp og 90 pst av NOX-utslippet og eliminerer svovel og partikler. Vi frykter nå at rederiene både pga pris og risiko vil velge diesel i stedet. (og for ordensskyld; det er ikke noe alternativ å bare hoppe direkte over til batteridrift. Denne utviklingen må gå gradvis og da vil innføringav CO2-avgift på naturgass i maritim sektor ikke bidra til et grønt skifte)

Enova er et veldig viktig virkemiddel i gjennomføringen av klima- og energipolitikken. Her har Enova vridd sin satsing mot ikke-kvotepliktig sektor. Det er vel og bra, men vi er også opptatt av at Enova stimulerer til og løfter frem utvikling av teknologier og produksjon i Norge som kan ha en global utslippsreduserende effekt. Da må vi klare å ha to tanker i hodet på en gang, inntil kvoteprisen blir høy nok til at dette mer eller mindre går av seg selv. Støtten til Hydro Karmøy i kvotepliktig sektor er et godt eksempel til etterfølgelse her.

Og helt avslutningsvis, Enova har blitt en stor og toneangivende aktør. De «legger lista» for mange på hvilke ting som gjøres, og hvordan de gjøres. For å både få de ønskede konkrete utslippskuttene, men også den omstillingen og kompetanseutviklingen vi trenger, så er det viktig at Enova spiller på lag med forholdene i arbeidslivet. Fellesforbundet ønsker at Enova skal bidra til økt kvalitet, økt seriøsitet og styrket kompetanseutvikling i de næringene som berøres og mottar offentlig støtte.

Det siste jeg vil ta opp her er Miljøteknologiordningen hos Innovasjon Norge som blir redusert med 69 mill frå inneværende års budsjett. Søknadsmengden er langt større enn det som blir tildelt. Ordningen er en suksess og pilot- og demonstrasjonsanlegg er svært viktig for å holde vår internasjonale konkurransekraft oppe. Etter Fellesforbundets syn burde Miljøteknologiordningen få økte budsjettrammer og tilskuddsgraden burde økes opp til de rammer som konkurranseregelverket og EØS-regelverket setter.